JIWOI JIWA NI A MUNG SUMTU
- Myi n mu, na n na ai ni a matu mung magawm malawm, shalawm shala galaw mu.
- Dung lahkum yen ya tim, dinghpring tengman ai lam hpe gaw hkum tat kau.
- Chyili n greng, masha e n shareng.
- Manawn Sumpra Prat hkum de mu, Gyitgu gyitnoi prat she de mu.
- Nga Sumbrun zawn Hkahku Hkanam masat ya chye ai masha she tai mu.
- Darawng kanu Dara Wahku hpe galoi mung dum mu.
- Katsing ja hkum sha, madawn na.
- Wa Ndu yup nga na ten hpe hkum ala.
- N-gup aga mung reng, lai kyang hpe mung shateng mu.
- Ndang hkum tai myit, Banang she tai mu.
1.Myi n mu, na n na ai ni a matu mung malawm magawm shalawm shala
galaw mu
Myi n mu, na n na ai ni ngu ai gaw-
(1) garai n shangai ai, grai n pra ai htawm nga htawm pra shinggyim masha ni
(2) ga kata, ga ntsa, hka kata e hkrung nga ai dusat dumyeng guji guyang hte
hpun kawa maling mala ni
(3) hkahpawk, hkashi hkanu ni
(4) nsa n tu tim, manu dan ai nhprang sut rai ni hpe ngu ai re, nga ma ai.
Jiwoi Jiwa ni a myitmang hpaji(Philosophy) hta- Shinggyim hpe shareng ai.
-Masha hpe shagreng ai. Dai hpang she;
-Jinghpaw tai ai ngu hkam la ai lam nga masai re.
Lachyum gaw;- shinggyim shawng tai ai, dai hpang ring chying ai, kunghpan zet let ai, makyin jinghku jing-yu law ai, tang du masan sa ai masha (Jinghpaw) tai wa ai re ngu ai lachyum rai nga ai.
Moi shawng de na kaji kawa ni gaw tinang a dinghku kata e kasha kanam ni ma shangai shaprat ai shaloi, ma hkrap ai ningsen na ai hte rau, “Hkrang gaw gu a ni e? nga ai ga shawng san ai rai. “Gu ai, abawng alang re” ngu htai ya ai hte rau, “aw law! shinggyim gaw tai sa, masha tai na matu shakung shapan ra sai” nga nna tsun shaga masai.
Bai, nat jaw ban prat hta poi shing-ra hkan e shat lu sha gam jaw gam ya ai shaloi, hkum gawng li ai amyu shayi sha dinghku num ni hpe gaw marai lahkawng a matu jaw ya ai re. Hkritung hkriwang na ma a matu shalawm ya ai lam rai nga ai. Ndai zawn re ai mai kaja ai htunghking ningli nga sai rai. Hkung-rang u ni di kraw kasha bau ai aten hta dai u ni hpe n hkwi sha, n gap sha ma ai. La ma wa dai aten hta langai ngai gaw hkung-rang u hpe gap sha ai rai yang, mare salang mare agyi myitsu ni gaw daru sharin ai lam ni rai nga ai. U numji numjoi ni a kasha bau rem ai ma ni hpe mung grai si mani ai ladat hte, “Nanhte ma ni u kasha hkum bau hkum rem, u kasha bau ai ni a lata gaw gari ai da, lata gari yang lata n ding ai, lata n ding jang jaugawng mukkyu n tai na hpe n hkrit myit ni?” ngu shadum jahprang sharin shaga masai law.
Shaning mali tsa manga tsa na matu tau nau nna tau hkrau nna masing masa gran let, shing-ran kaja mu ai hte asak hkrung nga pra ai hpe ndai zawn shagawp ma ai law. Dai majaw mung asak prat gu asak galu ma ai rai. Dai sha n ga, mung sumtu lam yan hta gaw; gamung jahta ai (gamung dup ai) ga rawng rawng ai, mahtai shaw ai hte tatut hkrang shapraw ma ai. Daini na ban prat ga hte tsun ga nga jang, pu pu le le hkut hkut nai nai bawngban mahtai shaw hkrang shapraw ai ngu na rai nga ai. Dai n rai yang gaw, majun maumwi mausa ni, manau hte manau shadung maka kumla ngu ai ni mung lu la na n rai ga ai law. Ang katut hta hkrup galaw ai lam lama mi mung n nga ai rai.
Myi n mu, na n na ai ni a matu mung magawm malawm shalawm shala galaw mu ngu ai mung sumtu a lachyum hpe “Myit hkrum ai hte sha n ram ai, myit mang hkrum ra ai hpe tsun ai re” nga nna mung lachyum htai ma ai.
Myit hkrum ai a lachyum gaw ntsa lam ga gamung (ta shawa ga) rai nna, tatut galaw sawa na magam hte makan n lawm ai nga ma ai.
Myit mang hkrum ai lachyum gaw tatut jasat jasa galaw na matu lai sai lai sa ( lai ladat) du hkra, myit hkrum mang-rum ai, si tim rau si, prawn tim rau prawn ngu ai lachyum re, nga nna tsun ai law.
- Dung lahkum yen tim tengman dinghpring ai lam hpe gaw hkum tat kau
Dung lahkum- Tingnyang
Ningbaw ningla, woi awn kaja a shara
-Myihtoi
Jaiwa ningwawt lahkum
-Mungdu
Gumrawng Gumtsa hte Gumchying Gumsa
Anhte a jiwoi jiwa ni gaw ndai mung sumtu hpe mung grai ahkyak shatai sai rai. Daini na anhte zawn hpaji janmau hpan hte hpan n lu ai raitim, Mung ngu ai lamu ga hpe madu lu, uphkang lu masai rai. Dai gaw tengman ai lam hpe hkan sa ai, sadi dung ai majaw rai nga ai. Tengman dinghpring ai lam hte magrau grang share shagan let sadi dung ai majaw, Mu hpe shayu lu ai. Darawng Kanu Dara Wahku hpe shaga lu masai rai.
Sadi dung ai: sadi dung ai majaw ga kang ai hte hpyen hpe shachyut manga dang kau ai. Asak aprat gawng kung dingla ugut gu shamu shamawt n lu ai shani, hkringhtawng htawt, manawng htawt dung lahkum yen ya tim, sadi lang sadi dung ai hpe gaw n tat ma ai, n kau ma ai. Jiwoi jiwa ni gaw;-
-Amyu sha lam yan hta sadi dung ai.
-Lamu ga hta sadi dung ai.
-Ga shaga ai hta sadi dung ai (Hkrup mara tu maka n shaga ai)
-Htunghking ningli hta sadi dung ai.
-Hku hkau kanawn mazum ai lam ni hta sadi dung ai. Ja gumhpraw sutgan n marin ai.
-Shat lusha hta sadi dung ai, sake manawn n sha ai.
Hpan Wa Ningsang Shagyit Pawt Ninghpang Chye Wa Ningchyang hpe kam ai.
Dai majaw dung lahkum yen ya tim tengman dinghpring ai lam hpe hkum tat kau, ngu ai ga tsun shaga ai lam nga wa ai law.
Hkawp Pungwa
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn